Paavo Väyrysen mukaan hänellä on sekä kadehtijoita että kilpailijoita.

Videolla Paavo Väyrynen kertoo, miksi hän kokee uhrautuvansa.

Europarlamentaarikko, keskustan kunniapuheenjohtaja Paavo Väyrynen vieraili keskiviikkona IL-TV:n Sensuroimaton Päivärinta -ohjelmassa.

Väyrynen kohautti perustamalla oman kansalaispuolueen sekä asettumalla presidenttiehdokkaaksi valitsijayhdistyksen kautta. Hän sai enemmän ääniä kuin keskustan presidenttiehdokas Matti Vanhanen.

Nyt Väyrynen pyrkii keskustan puheenjohtajaksi, vaikka keskusta on ilmoittanut, ettei Väyrysen osallistuminen puheenjohtajakilpaan ole mahdollista niin kauan kun hän on myös kansalaispuolueen jäsen.

Väyrynen ei ymmärrä, miksi hänen on epäilty haluavan toiminnallaan kostaa keskustalle tai miksi hänen on syytetty olevan itsekäs.

- Minähän olen uhrautunut ja asettanut itseni todella vaikeaan tilanteeseen, Väyrynen sanoi.

Erikoistoimittaja Susanne Päivärinta kysyi Väyryseltä, kuka on hänen pahin vihamiehensä.

- En tiedä, onko minulla vihamiehiä. On kilpailijoita, kadehtijoita, väyrysvammaisia.

- Ihmisiä, joilla on niin voimakas kielteinen asenne minua kohtaan, että he eivät pysty ajattelemaan selkeästi, Väyrynen selventää " väyrysvammainen " -termiä.